Codul muncii, actualizat. Ce amenzi vor fi date pentru discriminarea sau hărţuirea angajaţilor.
Discriminarea, hărţuirea şi dreptul la demnitate au fost introduse în Codul Muncii, potrivit unor modificări promulgate joi de preşedintele Klaus Iohannis. În final, decizia a fost luată, după ce, în 2018, într-o fabrică de confecţii din România, un patron şi-a umilit angajatele, iar ITM nu a putut să-l sancţioneze. Amenzile sunt cuprinse între 1.000 lei şi 20.000 lei.
"Orice discriminare directă sau indirectă faţă de un salariat, discriminare prin asociere, hărţuire sau faptă de victimizare, bazată pe criteriul de rasă, cetăţenie, etnie, culoare, limbă, religie, origine socială, trăsături genetice, sex, orientare sexuală, vârstă, handicap, boală cronică necontagioasă, infectare cu HIV, opţiune politică, situaţie sau responsabilitate familială, apartenenţă ori activitate sindicală, apartenenţă la o categorie defavorizată, este interzisă", stipulează legea. În timpul dezbaterilor din Camera Deputaţilor, deputatu Petre-Florin Manole a explicat că a iniţiat proiectul pentru că, în urmă cu doi ani, într-o fabrică de confecţii din Prahova, un patron şi-a umilit angajatele, iar ITM nu a putut să-l sancţioneze corespunzător pentru hărţuire, pentru discriminare şi pentru încălcarea demnităţii persoanelor în cazul respectiv.